KIRJALLINEN KYSYMYS E-0286/02

esittäjä(t): Armando Cossutta (GUE/NGL) komissiolle

(8. helmikuuta 2002)

Aihe: Komissiota koskevat ennustukset

Komission johtajanpaikkoja (yksikönpäälliköt, johtajat ja pääjohtajat) koskevien kilpailujen yhteydessä ammattiliitto R & D ilmoittaa lentolehtisen välityksellä, että sillä on varmuudella tiedossaan ominaisuudet, joiden perusteella voidaan saada selville, kuka hakijoista selvittää kilpailun, ja että se ilmoittaa pyydettäessä kyseisen hakijan nimen.

Miten on mahdollista, että ammattiliitto R & D on onnistunut joka kerta arvaamaan, kuka hakijoista kulloinkin tulee valituksi?

Neil Kinnockin komission puolesta antama vastaus

(25. maaliskuuta 2002)

Ylempien johtajanvirkojen(1) täyttämismenettelyjen periaatteet esitettiin 23. joulukuuta 2000 hyväksytyssä ja julkistetussa tiedonannossa komission ylempien virkamiesten arvioinnista, valitsemisesta ja nimittämisestä(2). Komissio noudattaa näitä sääntöjä ja menettelyjä pyrkiessään varmistamaan, että johtajanvirkoihin nimitetyillä henkilöillä on hyvä pätevyys ja hyvät ansiot ja että heillä on hyvää näyttöä johtamistaidosta. Lisäksi tiedonannon mukaisesti on tehty muutoksia, jotta nämä menettelyt voitaisiin toteuttaa täysin avoimesti. (Esim. ilmoitukset avoimista viroista ovat olleet selkeämpiä ja yksityiskohtaisempia, ja on käytetty ulkopuolisten konsulttien apua.)

Kaikkia keskijohdon nimitysmenettelyjä seuraavat nykyisin esittelijät, jotka ovat nimittävästä pääosastosta riippumattomia ylempiä virkamiehiä. Nämä esittelijät ovat mukana koko nimitysmenettelyn ajan, ja he ovat myös mukana haastateltaessa luetteloon otettuja ehdokkaita yhdessä asianomaisen pääjohtajan kanssa tai (pääjohtajaa nimitettäessä) komission jäsenen kanssa.

Sitten esittelijät laativat esivalintamenettelyn tuloksista esityksen nimitysasioita käsittelevälle neuvoa-antavalle komitealle (CCA), joka on puolueeton elin ja jonka tehtävänä on antaa komissiolle suositus sopivista ehdokkaista mihin tahansa virkaan.

Lopullisen päätöksen nimityksestä ylempään virkaan tekee komissio ottaen huomioon kyseisestä politiikan alasta vastaavan komission jäsenen suosituksen ja sopien asiasta henkilöstöstä ja hallinnosta vastaavan komission jäsenen, joka olen tällä hetkellä minä, ja puheenjohtajan kanssa.

Komissiossa täytettiin vuonna 2001 noin 270 johtajanvirkaa. Komissio ymmärtää, että joissakin näistä tapauksista, mutta ei kuitenkaan kaikissa, arvoisan parlamentin jäsenen mainitsema ammattiliitto väitti tietävänsä, kuka ehdokkaista valitaan. Koska kyseinen organisaatio ei julkistanut yksityiskohtaisia tietoja, komissio ei kuitenkaan voi selvittää, olivatko arvaukset oikeita.

Jos arvoisa parlamentin jäsen on aina saanut ammattiliiton veikkaaman nimen, kuten hän antaa kysymyksessään ymmärtää, ja jos ammattiliitto on tehnyt veikkauksen kaikista viroista ja jos osoittautuu pitävän paikkansa, että ammattiliitto on kaikissa tapauksissa veikannut oikein valitun ehdokkaan nimen, arvoisaa parlamentin jäsentä pyydetään kysymään ammattiliitolta, kuinka tämä on mahdollista, koska ainoastaan sen edustajat näyttävät tietävän, kenet valitaan.

(1) A1- ja A2-virat: pääjohtajat, varapääjohtajat, johtajat, pääneuvonantajat ja kabinettipäälliköt.

(2) SEC(2000) 2305, edellinen SEC(1999) 1485.